Samarqand veterinariya meditsinasi institutining Nukus filialini tashkil etish to‘g‘risida

Qishloq xo‘jaligi ishlab chiqarishini ilm-fan yutuqlari asosida tashkil etish, chorvachilik, parrandachilik, baliqchilik singari qishloq xo‘jaligi ishlab chiqarishining yetakchi tarmoqlarida ishlab chiqarish samaradorligini oshirish, veterinariya servisi sifatini oshirish, epizootik osoyishtalikni va oziq-ovqat mahsulotlari xavfsizligini ta’minlash, sohada yetuk bilimli va ilmiy salohiyatli kadrlar salmog‘ini ko‘paytirish, aholining veterinariya meditsinasi sohasidagi bilim darajasini yanada oshirish maqsadida Vazirlar Mahkamasi qaror qiladi:
 1. O‘zbekiston Respublikasi Oliy va o‘rta maxsus ta’lim vazirligi, Iqtisodiyot vazirligi, Moliya vazirligi, Davlat veterinariya qo‘mitasi hamda Qoraqalpog‘iston Respublikasi Vazirlar Kengashining Toshkent davlat agrar universitetining Nukus filiali Veterinariya va zootexniya fakulteti negizida Samarqand veterinariya meditsinasi institutining Nukus filialini (keyingi o‘rinlarda Filial deb ataladi) tashkil etish to‘g‘risidagi taklifiga rozilik berilsin.
 2. Quyidagilar Filialning asosiy vazifalari etib belgilansin:
 mehnat bozorining ehtiyojiga muvofiq veterinariya va chorvachilik sohasi uchun yangi va zamonaviy bilimlarga ega bo‘lgan yuqori malakali kadrlarni xalqaro standartlar darajasida sifatli tayyorlashni ta’minlash;
 veterinariya ta’limi mazmunida soha bo‘yicha zamonaviy ishlab chiqarish jarayonlari, innovatsion g‘oyalar va ishlanmalar, yuqori unumli va resurslarni tejaydigan ilg‘or texnologiyalar bo‘yicha bilimlar berish, o‘quv-laboratoriya bazasini rivojlantirish, ta’lim berish jarayonida nazariya va amaliyot uyg‘unligini ta’minlash;
 xorijiy ilmiy-tadqiqot va oliy ta’lim muassasalarining professor-o‘qituvchilari, olim va mutaxassislarini jalb etgan holda veterinariya va chorvachilik sohalari bo‘yicha pedagog va mutaxassis kadrlarni qayta tayyorlash va ularning malakasini oshirish kurslarini tashkil etish, o‘quv jarayoniga zamonaviy ta’lim texnologiyalarini va masofadan o‘qitish usullarini joriy etish;
 professor-o‘qituvchilarning ilmiy salohiyati, kasbiy bilim darajasi, shuningdek, amaliy tajribasini uzluksiz rivojlantirib borish mexanizmlarini joriy etish, ularning kasbiy salohiyatini rivojlantirishda xorijiy ilmiy-tadqiqot va oliy ta’lim muassasalarining ilg‘or tajribasidan keng foydalanish, xorijiy ilmiy va oliy ta’lim muassasalarida professor-o‘qituvchilar, ilmiy va pedagog kadrlarning malakasini oshirish va tajriba orttirishini tashkil etish;
 veterinariya va chorvachilik sohasidagi dolzarb muammolarni hal etishga yo‘naltirilgan ilmiy izlanishlarni tashkil etish, soha bo‘yicha ilmiy va ilmiy-pedagog kadrlar tayyorlash, ilmiy-tadqiqot institutlari bilan hamkorlikda sohaning ilmiy muammolarini hal etishga yo‘naltirilgan amaliy va innovatsion izlanishlarni amalga oshirish; 
 chorvachilik mahsulotlarini ishlab chiqarish, saqlash, dastlabki qayta ishlash, sotishga ixtisoslashgan barcha toifadagi korxona, tashkilot va xo‘jaliklar bazasida talabalarning amaliyotlarini tashkil etish;
 respublika va xorijiy oliy ta’lim muassasalari va ilmiy markazlariga istiqbolli yosh bitiruvchilarni magistratura va doktoranturaga muntazam yuborish orqali Filialning ilmiy-pedagogik salohiyatini oshirib borish.
 3. Quyidagilar:
 Samarqand veterinariya meditsinasi instituti Nukus filialining tuzilmasi 1-ilovaga muvofiq;
 Samarqand veterinariya meditsinasi institutining Nukus filialida bakalavrlar tayyorlash bo‘yicha ta’lim yo‘nalishlari ro‘yxati 2-ilovaga muvofiq tasdiqlansin.
 Samarqand veterinariya meditsinasi instituti rektoriga, zarurat bo‘lganda, O‘zbekiston Respublikasi Oliy va o‘rta maxsus ta’lim vazirligi bilan kelishgan holda xodimlarning belgilangan shtatdagi xodimlari soni va mehnatga haq to‘lash fondi doirasida Filial tuzilmasiga o‘zgartirishlar kiritish huquqi berilsin.
 4. Belgilansinki, Filial Samarqand veterinariya meditsinasi institutining yuridik shaxs maqomiga ega bo‘lgan tarkibiy bo‘linmasi hisoblanib, O‘zbekiston Respublikasi Davlat gerbi tasviri tushirilgan va o‘z nomi davlat tilida yozilgan muhrga va blankalarga, mustaqil balansga hamda O‘zbekiston Respublikasi Moliya vazirligining G‘aznachiligida zarur shaxsiy hisobvaraqlariga ega bo‘ladi.
 5. O‘zbekiston Respublikasi Iqtisodiyot vazirligi 2019/2020 o‘quv yilida O‘zbekiston Respublikasi oliy ta’lim muassasalariga o‘qishga qabul qilish kvotalarini ishlab chiqishda Filialga 50 nafar talaba qabul qilinishini nazarda tutsin.
 2020/2021 o‘quv yilidan boshlab Filialga talabalarni qabul qilish soni belgilangan tartibda har yili tasdiqlanadigan respublika oliy ta’lim muassasalariga o‘qishga qabul qilish kvotalaridan kelib chiqqan holda belgilansin.
 6. O‘zbekiston Respublikasi Oliy va o‘rta maxsus ta’lim vazirligi hamda Davlat veterinariya qo‘mitasi ikki hafta muddatda:
 Filialning ustavi ishlab chiqilishini va tasdiqlanishini, shuningdek, uning belgilangan tartibda davlat ro‘yxatidan o‘tkazilishini;
 Filialning oliy ta’lim va ilmiy-tadqiqot muassasalari, tegishli yo‘nalishlar bo‘yicha ishlab chiqarish korxonalarining katta amaliy tajribaga ega mutaxassislaridan iborat bo‘lgan yuqori malakali kadrlar bilan to‘ldirilishini;
 Filial uchun moslashtirilgan o‘quv rejalari va dasturlari ishlab chiqilishi va tasdiqlanishini;
 Filialda o‘quv-metodik jarayonni samarali tashkil etish bo‘yicha aniq chora-tadbirlar amalga oshirilishini ta’minlasinlar.
 7. Filial Nukus shahri, Qoraqalpog‘iston ko‘chasi 24-uy manzilida joylashgan binoga tekin foydalanish huquqi bilan joylashtirilsin.
 Qoraqalpog‘iston Respublikasi Vazirlar Kengashi hamda Oliy va o‘rta maxsus ta’lim vazirligi zarurat bo‘lganda Filialning to‘laqonli faoliyat yuritishi uchun uni qo‘shimcha bino va inshootlar, yer maydonlari bilan ta’minlash choralarini ko‘rsin.
 8. Qoraqalpog‘iston Respublikasi Vazirlar Kengashi Filialga xizmat safariga yuborilgan pedagoglar va ularning oila a’zolarini pedagoglar Filialda ishlagan davrda turar joy bilan ta’minlash, ularning farzandlarini maktabgacha va umumiy o‘rta ta’lim muassasalariga joylashtirish bo‘yicha kompleks chora-tadbirlarni amalga oshirsin.
 9. Quyidagilar Filialning faoliyatini moliyalashtirish manbalari etib belgilansin:
 O‘zbekiston Respublikasi Davlat budjeti mablag‘lari;
 to‘lov-kontrakt asosida o‘qitishdan tushadigan mablag‘lar;
 xo‘jalik faoliyatidan va shartnoma asosida xizmatlar ko‘rsatishdan tushadigan tushumlar;
 jismoniy va yuridik shaxslarning homiylik xayriyalari;
 xalqaro moliya institutlarining grantlari;
 qonun hujjatlarida taqiqlanmagan boshqa manbalar.
 10. O‘zbekiston Respublikasi Moliya vazirligi:
 O‘zbekiston Respublikasi Davlat budjetining 2019-yil va undan keyingi yillarga mo‘ljallangan parametrlarini shakllantirishda Filialni saqlash xarajatlari uchun mablag‘lar ajratilishini nazarda tutsin;
 Filialga 2 ta, shu jumladan, 1 ta shaxsiy va 1 ta navbatchi avtotransport vositasini saqlashga limit ajratilishini ta’minlasin.
 11. O‘zbekiston Respublikasi Investitsiyalar bo‘yicha davlat qo‘mitasi O‘zbekiston Respublikasi Oliy va o‘rta maxsus ta’lim vazirligining asoslangan hisob-kitoblariga binoan 2020-yil va keyingi yillar uchun O‘zbekiston Respublikasini rivojlantirish davlat dasturlarini shakllantirishda Filial o‘quv binosini rekonstruksiya qilish, yangi vivariy hamda klinika bino va inshootlarini qurish, o‘quv-laboratoriyalari va axborot-kommunikatsiya texnologiyalari vositalari bilan jihozlash bo‘yicha loyihalarning belgilangan tartibda kiritilishini nazarda tutsin.
 12. O‘zbekiston Respublikasi Oliy va o‘rta maxsus ta’lim vazirligi Axborot texnologiyalari va kommunikatsiyalarini rivojlantirish vazirligi bilan birgalikda Filialda axborot va multimedia uskunalari qo‘llanilgan, shu jumladan, masofadan o‘qitishni nazarda tutgan holda zamonaviy ta’lim texnologiyalarini joriy etish bo‘yicha aniq tadbirlar rejasini bir hafta muddatda ishlab chiqsin va tasdiqlasin.
 13. O‘zbekiston Respublikasi Oliy va o‘rta maxsus ta’lim vazirligi Davlat veterinariya qo‘mitasi hamda boshqa manfaatdor vazirliklar va idoralar bilan birgalikda ular qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 14. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.A. Abduxakimov, O‘zbekiston Respublikasi oliy va o‘rta maxsus ta’lim vaziri I.U. Madjidov, O‘zbekiston Respublikasi Davlat veterinariya qo‘mitasi raisi vazifasini bajaruvchi B.T. Norqobilov va Qoraqalpog‘iston Respublikasi Vazirlar Kengashi Raisi Q.R. Sariyev zimmasiga yuklansin.